**Ακολουθία**

**του Οσίου και Θεοφόρου Πατρός Ημών**

**Παυσικάκου**

**Επισκόπου Συννάδων**

**του Ιαματικού.**

**Η μνήμη του τελείται τη ΙΓ’ Μαΐου.**

****

**Εν τω Μικρώ Εσπερινώ**

**Μετά το προοιμιακόν εις το Κύριε εκέκραξα ιστώμεν στίχους δ’ και ψάλλομεν τα εξής Προσόμοια˙**

**Ήχος α’. Των ουρανίων ταγμάτων.**

Θεραπευτήν των νοσούντων εγκωμιάσωμεν, Παυσίκακον θεόπνουν, των Συννάδων Επόπτην, ως εύχρηστον δοχείον και ιερόν Παρακλήτου, τον λάμψαντα μαρμαρυγαίς προς τους πάσχοντας προσφοράς και ιάσεων πυρσεύμασι.

Της Απαμείας τον γόνον, Συννάδων Πρόεδρον, νοσούντων ιατήρα ευφημήσωμεν πάντες, Παυσίκακον τον θείον, ως αρετής και χρηστότητος σύνοικον, πιστοίς νοσούσι παρέχοντα δαψιλώς αναργύρως τα ιάματα.

Θεραπευτήν βασιλέως εγκωμιάσωμεν, Συννάδων Ιεράρχην, αντιλήπτορα θείον πενήτων και νοσούντων παναλγεινώς ιατρόν ετοιμότατον, ως ευποιΐας αδάμαντα τιμαλφή, ιερώτατον Παυσίκακον.

Ως Ιεράρχην Συννάδων λαμπρόν, Παυσίκακον, ποιμαντικών αγώνων και θαυμάτων ακτίσι φωτίσαντα τον κόσμον, πανευλαβώς μακαρίσωμεν ψάλλοντες˙ Χαίρε, θεόσδοτε άμισθε ιατρέ, ο δωρούμενος ιάματα.

**Δόξα. Ήχος β’**

Τον πλάνητα ιατρόν, αναργύρως νοσούντας θεραπεύοντα και ευποιΐαις διαλάμποντα ευφημήσωμεν, Παυσίκακον, Συννάδων τον ιεροφάντορα, αυτώ αξιοχρέως κραυγάζοντες˙ Ο Μαυρίκιον βασιλέα θεραπεύσας και κρήνη οφθείς ακένωτος ιάσεων, τη δοθείση σοι χάριτι θεόθεν, υγιείας έκχεε νάματα τοις ευλαβώς τιμώσί σε.

**Και νυν. Θεοτοκίον.**

Την πάσαν ελπίδα μου εις σε ανατίθημι…

**Απόστιχα. Ήχος β’. Οίκος του Εφραθά.**

Χαίρε, ο ιατρός νοσούντων ανιάτως, Παυσίκακε θεόφρον, κενωτικής αγάπης χειμάρρους ο αστείρευτος.

**Στίχος.** Το στόμα μου λαλήσει σοφίαν και η μελέτη της καρδίας μου σύνεσιν.

Χαίρε, θεοειδές Συννάδων ιεράρχα, Παυσίκακε τρισμάκαρ, ο ευποιΐας έργοις κοσμήσας ποιμασίαν σου.

**Στίχος.** Οι ιερείς Σου, Κύριε, ενδύσονται δικαιοσύνην και οι όσιοί Σου αγαλλιάσει αγαλλιάσονται.

Χαίρε, ο ιερός της Απαμείας γόνος, πυρσεύμασιν ο λάμψας, Παυσίκακε, θαυμάτων αστήρ ως παμφαέστατος.

**Δόξα. Τριαδικόν.**

Δόξα Σοι, ο Θεός, ψυχών τε και σωμάτων ο ιατήρ απάντων, Τριάς υπεραγία, του Παυσικάκου δύναμις.

**Και νυν. Θεοτοκίον.**

Χαίρε, η των πιστών καταφυγή και σκέπη, ισχύς και προστασία, σεμνή Θεογεννήτορ, Παρθένε παμμακάριστε.

Νυν απολύεις…

**Το Τρισάγιον, το Απολυτίκιον εκ του Μεγάλου Εσπερινού και Απόλυσις.**

**Εν τω Μεγάλω Εσπερινώ**

Μετά τον Προοιμιακόν, το Μακάριος ανήρ, εις δε το Κύριε εκέκραξα, ιστώμεν στίχους στ’ και ψάλλομεν τα εξής Προσόμοια˙

**Ήχος α’. Πανεύφημοι Μάρτυρες.**

Παυσίκακε, πάτερ ιερέ, Απαμείας βλάστημα εν Βιθυνία περίδοξον, χάρις του Πνεύματος έδειξέ σε κρήνην όντως πολυχεύμονα θαυμάτων και παντοίων ιάσεων βρύσιν αστείρευτον, ιατρέ νοσούντων άμισθε και συλλήπτορ πιστών εν κακώσεσι.

Παυσίκακε μάκαρ, του χορού ιατρών ωράϊσμα, ευεργετών και ιώμενος, ως ο Θεάνθρωπος, πάντας τους νοσούντας διελθών τον βίον σου του Θείου Παρακλήτου τη Χάριτι, τη ενοικούση σοι, Βιθυνίας κατηγλάϊσας ευσεβούντων χορούς, παναοίδιμε.

Παυσίκακε, πάσχουσι δεινώς πόθω διηκόνησας και βασιλέα Μαυρίκιον τάχος ιάτρευσας αλγεινώς νοσούντα, ευγνωμόνως δόντα σοι χρυσίον, ο πανσόφως διένειμας ποίμνη ελλόγω σου, εν Συννάδοις, χαριτόβρυτε Ιεράρχα, αγάπης εκτύπωμα.

Παυσίκακε, σκεύος αρετής, όλον αφιέρωσας σαυτόν Θεώ εκ νεότητος, τω Παντοκράτορι, και Αυτού πτωχείαν αγαπήσας πλούτόν σου διένειμας πτωχοίς και τοις βήμασι κατηκολούθησας των χριστοκηρύκων, Άγιε, ιωμένων πιστών τα νοσήματα.

Παυσίκακε, παύσον τας ορμάς της βροτών κακότητος ταις σαις θερμαίς παρακλήσεσιν ως ευσυμπάθητος προς την Αυταγάπην, τον Χριστόν, πανόσιε, και πάσι σε τιμώσιν εφάπλωσον εκ της ευκλείας σου ύψους αρετήν θεάρεστον, ως νεφέλην φωτόλαμπρον, ένθεε.

Παυσίκακε, Χάριτος πηγή, αναβλύζεις νάματα διηνεκώς των ιάσεων πάσι προστρέχουσι θεραπευτικαίς σου, πάτερ, παρακλήσεσι προς πάντων ιατρόν τον ανάργυρον, Κτίστην και Κύριον, πανευΐλατον Θεάνθρωπον, Ιεράρχα, τον σε θαυμαστώσαντα.

**Δόξα. Ήχος πλ. β’.**

Τον Χάριτι θεία οφθέντα ιατρόν νοσούντων άριστον και Συννάδων ποιμενάρχην θεοπρόβλητον, Παυσίκακον, τιμήσωμεν τον πανσέβαστον ως Εκκλησίας ωράϊσμα, εν κατανύξει λέγοντες˙ και δοξάζων έργοις τον Ύψιστον, μη παύση Αυτόν ημίν ιλεούμενος, τοις σε μακαρίζουσι.

**Και νυν. Θεοτοκίον.**

Τις μη μακαρίσει σε, Παναγία Παρθένε….

**Είσοδος.** Φως ιλαρόν…

**Το Προκείμενον της ημέρας και τα Αναγνώσματα˙**

**Σοφίας Σειράχ το Ανάγνωσμα. (Κεφ. δ’ 20 – 28).**

Τέκνον, συντήρησον καιρόν και φύλαξαι από πονηρού και περί της ψυχής σου μη αισχυνθής˙ εστί γαρ αισχύνη επάγουσα αμαρτίαν και εστίν αισχύνη δόξα και χάρις. Μη λάβης πρόσωπον κατά της ψυχής σου και μη εντραπής εις πτώσίν σου. Μη κωλύσης λόγον εν καιρώ σωτηρία˙ εν γαρ λόγω γνωσθήσεται σοφία και παιδεία εν ρήματι γλώσσης. Μη αντίλεγε τη αληθεία και περί της απαιδευσίας σου εντράπηθι. Μη αισχυνθής ομολογήσαι εφ’ αμαρτίαις σου και μη βιάζου ρουν ποταμού. Και μη υποστρώσης σεαυτόν ανθρώπω μωρώ και μη λάβης πρόσωπον δυνάστου. Έως του θανάτου αγώνισαι περί της αληθείας και Κύριος ο Θεός πολεμήσει υπέρ σου.

**Παροιμιών το Ανάγνωσμα (Κεφ. γ’ 13 – 18)**

Μακάριος άνθρωπος, ος εύρε σοφίαν, και θνητός, ος είδε φρόνησιν˙ κρείσσον γαρ αυτήν εμπορεύεσθαι η χρυσίου και αργυρίου θησαυρούς. Τιμιωτέρα δε εστί λίθων πολυτελών, ουκ αντιτάξεται αυτή ουδέν πονηρόν˙ ευγνωστός εστί πάσι τοις εγγίζουσιν αυτή, παν δε τίμιον ουκ άξιον αυτής εστί. Μήκος γαρ βίου και έτη ζωής εν τη δεξιά αυτής, εν δε τη αριστερά αυτής πλούτος και δόξα˙ εκ του στόματος αυτής εκπορεύεται δικαιοσύνη, νόμον δε και έλεον επί γλώσσης φορεί. Αι οδοί αυτής οδοί καλαί, και πάσαι αι τρίβοι αυτής εν ειρήνη˙ ξύλον ζωής εστί πάσι τοις αντεχομένοις αυτής και τοις επερειδομένοις επ’ αυτήν ως επί Κύριον ασφαλής.

**Σοφίας Σολομώντος το Ανάγνωσμα. (Κεφ. γ’ 1- 9)**

Δικαίων ψυχαί εν χειρί Θεού και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι και ελογίσθη κάκωσις η έξοδος αυτών και η αφ’ ημών πορεία σύντριμμα, οι δε εισίν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης˙ και ολίγα παιδευθέντες μεγάλα ευεργετηθήσονται, ότι ο Θεός επείρασεν αυτούς και εύρεν αυτούς αξίους εαυτού˙ Ως χρυσόν εν χωνευτηρίω εδοκίμασε αυτούς και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι και ως σπινθήρες εν καλάμη διαδραμούνται˙ κρινούσιν έθνη και κρατήσουσι λαών και βασιλεύσει αυτών Κύριος εις τους αιώνας. Οι πεποιθότες επ’ αυτώ συνήσουσιν αλήθειαν και οι πιστοί εν αγάπη προσμενούσιν αυτώ, ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

**Εις την Λιτήν.**

**Ιδιόμελα. Ήχος α’.**

Δεύτε πιστοί Παυσίκακον μεγαλύνωμεν, Συννάδων τον σημειοφόρον Επίσκοπον, ως οσίων πατέρων σεμνολόγημα και ιεραρχών θεοπνεύστων εγκαύχημα εν κατανύξει λέγοντες˙ Ο αγωνισάμενος υπέρ της λογικής σου αγέλης και τη ιαματική σου χάριτι θεραπεύσας τους προσιόντας σοι ανιάτως νοσούντας, ευλόγει, αγίαζε και τήρει εν υγιεία τους σε μεγαλύνοντας.

**Ήχος β’.**

Τον ζηλωτήν της του Χριστού πτωχείας και της προς εμπεριστάτους ευεργεσίας, Παυσίκακον, τιμήωσωμεν ως επίγειον άγγελον και ουράνιον άνθρωπον˙ ούτος γαρ θεοφιλώς πολιτευσάμενος και τους ασθενούντας ιασάμενος χάριν είληφε Κυρίω πρεσβεύειν υπέρ των τιμώντων αυτού το μνημόσυνον.

**Ήχος γ’.**

Απαμείας της εν Βιθυνία θειότατον βλάστημα, ως πλάνητα κήρυκα της αληθείας και ιατρόν, αναργύρως τους νοσούντας ιώμενον, σε μακαρίζομεν, Παυσίκακε, και εν κατανύξει βοώμέν σοι˙ Ο δοξάσας τον Ύψιστον ποιμαντική επιστήμη και θεραπεία των αλγεινώς πασχόντων, αξίωσον και ημάς δοξάζειν τον Ύψιστον λόγοις και πράξεσι και σώσον εκ θανάτου ευχαίς σου τας ψυχάς ημών.

**Ήχος δ’.**

Ως ενδιαίτημα του Παρακλήτου Πνεύματος και σκήνωμα εναρέτου πολιτείας ανυμνούμέν σε, Παυσίκακε πανθαύμαστε˙ συ γαρ ποιήσας, διδάξας και θεραπεύσας, ως Χριστός, ο Σωτήρ πάντων, μάλιστα δε πιστών, απήλθες Αυτώ συγχαίρειν αιωνίως, τω παρέχοντι ημίν ευχαίς σου το μέγα και πλούσιον έλεος.

**Δόξα. Ο αυτός.**

Φιλεόρτων τα πλήθη δεύτε συνελθόντα ύμνοις και άσμασι πανηγυρίσωμεν σήμερον επί τη θεία μνήμη Παυσικάκου, του θεοπροβλήτου Συννάδων ιεράρχου, και την ιαματικήν αυτού χάριν εκδεχόμενοι ούτως είπωμεν˙ Ο θεαρέστως τον αγώνα περατώσας και κληρονομήσας ζωήν την αιώνιον, μη παύση του Κυρίου δεόμενος υπέρ των εκθύμως τιμώντων σε.

**Και νυν. Θεοτοκίον.**

Εκ παντοίων κινδύνων τους δούλους σου…

**Εις τον Στίχον. Στιχηρά Προσόμοια.**

**Ήχος πλ. α’. Χαίροις, ασκητικών.**

Χαίροις, Ιεραρχών καλλονή, εξ Απαμείας Βιθυνίας ορμώμενος, Συννάδων ο αρχιθύτης, της Εκκλησίας αστήρ παμφαής και φέγγος Θείας Χάριτος, ο κτίσεως πέρατα καταυγάσας τοις θαύμασι, σημειοφόρε, αστραπαίς των ιάσεων και πυρσεύμασιν ενδεών αντιλήψεως, χαίροις, ο λύσας ζόφωσιν του άλγους, των θλίψεων και χαλεπών νοσημάτων ακτίσι της ιατρείας σου, φωτόλαμπρε πάτερ, των πασχόντων ανιάτως αμνών αγέλης σου.

**Στίχος.**  Το στόμα μου λαλήσει σοφίαν και η μελέτη της καρδίας μου σύνεσιν.

Χαίροις, ο θεραπεύσας ταχύ εξ ασθενείας βασιλέα Μαυρίκιον, Παυσίκακε θεοφόρε, και διανείμας πτωχοίς τον χρυσόν, ον ούτος ως αντίδωρον σοι έδωκεν, Όσιε, ιατήρων ευπρέπεια, Αρχιερέων τιμαλφές ενδιαίτημα και θησαύρισμα αρετών πολυτίμητον˙ όθεν την θείαν μνήμην σου λαμπρώς μεγαλύνοντες των φιλεόρτων οι δήμοι απεκδεχόμεθα χάριν σου, ην πάσι παρέχεις επικαλουμένοις πίστει σον θείον όνομα.

**Στίχος.**  Οι ιερείς Σου, Κύριε, ενδύσονται δικαιοσύνην και οι όσιοί Σου αγαλλιάσει αγαλλιάσονται.

Χαίροις, ο των Συννάδων οφθείς ως αληθώς ιερομύστης σοφώτατος, Παυσίκακε, μέγα κλέος της Εκκλησίας Χριστού, ο λαβών την χάριν των ιάσεων θεόθεν, αοίδιμε και την παύσιν κακότητος των σοι σπευδόντων μετά πίστεως, Όσιε, εγκαλλώπισμα αρετής και χρηστότητος, πάτερ πανιερώτατε, σον βίον τον πρόσκαιρον ο διελθών ως ο Κτίστης ευεργετών και ιώμενος, Χριστός, ο παρέχων την υγίειαν και ρώσιν ημίν και έλεος.

**Δόξα. Ήχος πλ. δ’.**

Τον υψίκομον της αρετής φοίνικα και κέδρον ευωδεστάτην ιάσεως νοσούντων, Παυσίκακον μεγαλύνωμεν, πανευλαβώς κραυγάζοντες˙ Ο ευαρεστήσας αμέμπτω σου βίω Κυρίω και ποιμαντικοίς σου τρόποις τη των Συννάδων ελλόγω ποίμνη, αξίωσον και ημάς Αυτώ ευαρεστείν λόγοις και πράξεσι θερμαίς σου δεήσεσι.

**Και νυν. Θεοτοκίον.**

Δέσποινα, πρόσδεξαι…

Νυν απολύεις…

**Το Τρισάγιον και το Απολυτίκιον.**

**Ήχος πλ. α’. Τον συνάναρχον Λόγον.**

Ιατρόν νοσημάτων ψυχής και σώματος, Αρχιερέα Συννάδων και της κακίας ημών φερωνύμως ολετήρα ευφημήσωμεν, πάντες, Παυσίκακον σεπτόν, ως αγάπης φρυκτωρόν, βοώντες˙ Χριστώ πρεσβεύων υπέρ ημών μη ελλείπης των προστρεχόντων τη ση χάριτι.

**Θεοτοκίον.**

Χαίρε, πύλη Κυρίου η αδιόδευτος…

Απόλυσις.

**Εν τω Όρθρω.**

Μετά τον Εξάψαλμον το Απολυτίκιον, ως εν τω Μεγάλω Εσπερινώ, μετά δε την α’ Στιχολογίαν Κάθισμα.

**Ήχος α’. Τον Τάφον Σου, Σωτήρ.**

Παυσίκακε σεπτέ, ιατρών κοσμιότης, σεπτών ιεραρχών εγκαλλώπισμα θείον, Συννάδων ωράϊσμα, Θείας Χάριτος σκήνωμα, ο ιώμενος Αυτής δυνάμει τας νόσους των σπευδόντων σοι, θεράπευσόν μου τα άλγη ψυχής τε και σώματος.

**Δόξα. Το αυτό. Και νυν. Θεοτοκίον.**

Αχείμαστε λιμήν εν δειναίς τρικυμίαις, Παρθένε, αγαθή, των ναυτίλων του βίου, τον τάραχον κόπασον των παθών μου και θλίψεων και οδήγησον προς γαληνότατον όρμον Θείας Χάριτος τον μεγαλύνοντα πόθω πληθύν θαυμασίων σου.

**Μετά την β’ Στιχολογίαν Κάθισμα.**

**Ήχος δ’. Ταχύ προκατάλαβε.**

Παυσίκακον Όσιον, ιεραρχών κορυφήν, Συννάδων ποιμάναντα την λογικήν του Χριστού αγέλην, τιμήσωμεν θεοπρεπώς εν ύμνοις, αρετής ως πυξίον, γνώμονα συμπαθείας και πηγήν σωτηρίας βοώντες εν αισίαις φωναίς˙ Χαίρε, πανθαύμαστε!

**Δόξα. Το αυτό. Και νυν. Θεοτοκίον.**

Την ένθερμον πρέσβειραν προς τον Σωτήρα Χριστόν, Υιόν τον πανάχραντον Αυτής, τον μονογενή, σεμνήν Αειπάρθενον μέλψωμεν Θεοτόκον, ως πιστών σωτηρίας πρόξενον και αιτίαν χαρμονής αιωνίου των ύμνοις μελωδούντων αυτήν θείοις και άσμασι.

**Μετά τον Πολυέλεον Κάθισμα.**

**Ήχος γ’. Την ωραιότητα.**

Τον εκ νεότητος ευαρεστήσαντα Χριστώ τιμήσωμεν σοφόν Παυσίκακον, της Απαμείας τον βλαστόν, εν άσμασι μελιρρύτοις, ιατρόν ως άριστον ασθενών και ανάργυρον, Χάριτι του Πνεύματος τους νοσούντας ιώμενον, εν άκρα ευλαβεία βοώντες˙ Χαίρε, Συννάδων Αρχιθύτα.

**Δόξα. Το αυτό. Και νυν. Θεοτοκίον.**

Την σκοτισθείσάν μου ψυχήν καταύγασον φωτί της χάριτος του θείου Τόκου σου, αγνή Παρθένε, Μαριάμ, ελπίς των απηλπισμένων, και αχλύν απέλασον των απείρων πταισμάτων μου, όπως εύρω έλεος εν τη ώρα της Κρίσεως και πόθω ασιγήτως βοώ σοι˙ Χαίρε, η Κεχαριτωμένη.

**Το α’ Αντίφωνον του δ’ ήχου και το Προκείμενον˙**

Οι ιερείς Σου, Κύριε, ενδύσονται δικαιοσύνην και οι όσιοί Σου αγαλλιάσει αγαλλιάσονται.

**Στίχος.**  Το στόμα μου λαλήσει σοφίαν και η μελέτη της καρδίας μου σύνεσιν.

**Ευαγγέλιον. Ιεραρχικόν (Ιω. ι’ 9 – 16).**

Είπεν ο Κύριος˙ Εγώ ειμί η θύρα˙ δι’ εμού εάν τις εισέλθη, σωθήσεται…

**Όρα το εις την Λειτουργίαν του Χρυσοστόμου, Νοεμβρίου 13.**

**Ο Ν’ ψαλμός.**

**Δόξα.**

Ταις του Ιεράρχου πρεσβείαις, Ελεήμον…

**Και νυν.**

Ταις της Θεοτόκου πρεσβείαις, Ελεήμον…

**Ιδιόμελον. Ήχος πλ. β’.**

**Στίχος.** Ελεήμον, ελέησόν με, ο Θεός, κατά το μέγα έλεός Σου και κατά το πλήθος των οικτιρμών Σου εξάλειψον το ανόμημά μου.

Πλούτω ευχών διαπύρων και φαρμάκω του Παρακλήτου Πνεύματος τον ιώμενον πάσαν νόσον τιμήσωμεν, Παυσίκακον, τον Όσιον Συννάδων ιερομύστην, εν αγαλλιάσει λέγοντες˙ Ο αφάτω συμπαθεία εαυτόν τοις πλησίον κενώσας και απλανώς ποιμάνας τους λογικούς σου αρνάς, Χριστόν ημίν ιλέωσαι, τοις λαμπρώς ευφημούσί σε.

Σώσον, ο Θεός, τον λαόν Σου…

**Είτα ο κανών του Ιεράρχου, ου η Ακροστιχίς˙**

**«Παυσίκακον, ιατρόν ανάργυρον, μέλπω. Χ. Μ.»**

**Ωδή α’. Ήχος δ’. Ανοίξω το στόμα μου.**

Παυσίκακον άνθεσι των ύμνων νυν καταστέψωμεν, οσίων εγκαύχημα ιεραρχών και πηγήν πολυχεύμονα ιάσεων, ως στύλον ακράδαντον πίστεως πάντες γηθόμενοι.

Απάμεια, ένδοξε, της Βιθυνίας σεμνύνεται σπαργάνοις, Παυσίκακε, τοις σοις σεπτοίς και χορός, πάτερ Όσιε, των ιατήρων μόχθοις βροτών προς κατάπαυσιν άλγους συντόνοις σου.

Υπέρτιμε Πρόεδρε Συννάδων, μάκαρ Παυσίκακε, ο λόγοις και πράξεσι διακονήσας πιστοίς και τον Κύριον δοξάσας αγωγή σου ενθέω και θαύμασι, χαίρε, πανεύφημε.

**Θεοτοκίον.**

Σεμνή αειπάρθενε, ημών γοργώς επακούουσα μη παύση δεήσεων των διαθέρμων, αγνή, και το έλεος διδούσα ουρανόθεν τοις σε μακαρίζουσι, Θεογεννήτρια.

**Ωδή γ’. Τους σους υμνολόγους.**

Ιάσεων κρήνη πολυχεύμων, Παυσίκακε, πάντας ασθενείς σοι ενοικούση χάριτι ταχέως εθεράπευσας και αλγηδόνας έπαυσας των ευλαβώς προστρεχόντων σοι.

Καλλώπισμα θείον Απαμείας, Συννάδων την ποίμνην του Χριστού σεπτή ποιμαντορία σου εκλέϊσας, Παυσίκακε, και Εκκλησίαν άπασαν πληθύϊ των θαυμασίων σου.

Ανάργυρε πάντων των νοσούντων, Παυσίκακε πάτερ, ιατρέ, διήλθες την επίγειον ζωήν σου, πάτερ Όσιε, ευεργετών, ιώμενος και αγιάζων ικέτας σου.

**Θεοτοκίον.**

Κοπάζουσα σάλον των σων δούλων μη παύση, Παρθένε αγαθή, ευχαίς αδιαλείπτοις σου προς Τόκον σου τον άγιον, Χριστόν τον πολυεύσπλαγχνον, πάσι δωρούμενον έλεος.

**Κάθισμα. Ήχος γ’. Θείας πίστεως.**

Γόνον πάντιμον της Απαμείας, Αρχιποίμενα σεπτόν Συννάδων και νοσούντων ιατρόν ετοιμότατον, δεύτε, Παυσίκακον, ύμνοις τιμήσωμεν, ως Παρακλήτου λαμπρόν οικητήριον, πόθω κράζοντες˙ Την χάριν σου πέμψον άπασιν ως κρήνην ιαμάτων ευφημούσί σε.

**Δόξα. Το αυτό. Και νυν. Θεοτοκίον.**

Μήτερ άχραντε Θεού του Λόγου, ιατρεύοντος ημών τας νόσους των ψυχών και των σωμάτων, ευλόγησον και την υγίειαν δώρησαι άπασι δεινώς αλγούσι και στένουσι, Δέσποινα, παρακλήσεσιν ενθέρμοις ιεροφάντορος Συννάδων, Παυσικάκου, σκεύος Χάριτος.

**Ωδή δ’. Ο καθήμενος εν δόξη.**

Οσιότητος πυξίον, Ιεράρχα Παυσίκακε, πάσιν αναργύρως ο νοσούσι νέμων ιάματα και κλονουμένους στηρίζων βακτηρία σου λόγων, Χάριτος κρουνός εδείχθης πολύρρυτος.

Νοσημάτων ανιάτων ώφθης αλεξιτήριον, Πρόεδρε Συννάδων, θαυμαστέ Παυσίκακε, κλέϊσμα της του Χριστού Εκκλησίας πολυτίμητον και ωράϊσμα Ιεραρχών, παντευλόγητε.

Ιατρέ του Βασιλέως Μαυρικίου ανάργυρε, το αυτού χρυσίον, όπερ ευγνωμόνως σοι έδωκε πτωχοίς Συννάδων και πένησι διάνειμας, πάτε εύσπλαγχνε του λογικού σου πληρώματος.

**Θεοτοκίον.**

Απειρόγαμε Παρθένε, Παυσικάκου εντεύξεσι ταις θεοπειθέσι ρύσαι αλγηδόνων ικέτας σου, σε μεγαλύνοντας πόθω και δοξάζοντας τον πανάχραντον και υπερύμνητον Τόκον σου.

**Ωδή ε’. Εξέστη τα σύμπαντα.**

Ταμείον ασύλητον ιάσεων, Παυσίκακε, πάντας εκ νεότητος ιάσω, σοι προσιόντας, τους ασθενούντας δεινώς, Συννάδων ανύστακτε ποιμήν, Παρακλήτου Χάριτι, ασθενή θεραπεύοντος.

Ρεόντων, Παυσίκακε πνευματοφόρε, πέφηνας και ματαίων πάντων υπερόπτης, ο το των πνεύμα πτερώσας προς ουρανούς και θείος διδάσκαλος οφθείς αρετής και νήψεως των πιστώς προστρεχόντων σοι.

Οικήτορ του Πνεύματος του Παρακλήτου, ηύφρανας πόνοις σου, Παυσίκακε, συντόνοις την σην αγέλην την λογικήν και Χριστόν, στεφάνω σε στέψαντα χρυσώ αφθαρσίας, Όσιε, των Συννάδων Επίσκοπε.

**Θεοτοκίον.**

Ναέ αχειρότευκτε, Θεογεννήτορ άχραντε, Λόγου του Υψίστου, εναρέτου ζωής σους δούλους δείξον παμφώτους ναούς, τους σε ανυμνούντας εκτενώς νυν και μεγαλύνοντας Παυσικάκου τα σκάμματα.

**Ωδή στ’ Την θείαν ταύτην.**

Αρρωστημάτων, Παυσίκακε, ολέτης ανεδείχθης, πανόσιε, Πνεύματος Χάριτι οι τοις πιστώς ανυμνούσί σε βραβεύων ουρανόθεν πάσιν υγίειαν.

Νυν ύμνοις θείοις και άσμασι την μνήμην σου τιμώμεν, Παυσίκακε, την αεισέβαστον, σημειοφόρε Επίσκοπε Συννάδων, ο ιάσεις πιστοίς δωρούμενος.

Αξίως πάντες, Παυσίκακε, ως νόσων ιατρόν μεγαλύνομεν σε και ανύστακτον φρουρόν Συννάδων και έφορος και τον Χριστόν αινούμεν, τον σε δοξάσαντα.

**Θεοτοκίον.**

Ρανίδας, Θεογεννήτρια, δακρύων οικετών σου απόσμηξον ως ευσυμπάθητος τω μανδηλίω δεήσεων προς τον μονογενή σου, των διαθέρμων σου.

**Κοντάκιον. Ήχος πλ. δ’. Τη Υπερμάχω.**

Εν της αγάπης ευγενώς αγωνισάμενον στίβω μερόπων προς κακότητος κατάπαυσιν και νοσούντων ανιάτως την θεραπείαν Ιεράρχην των Συννάδων ευφημήσωμεν Απαμείας εξ ευάνδρου προερχόμενον πόθω κράζοντες˙ Χαίροις, μάκαρ Παυσίκακε.

**Ο οίκος.**

Άγγελος εν Συννάδοις φωτοπάροχος ώφθης, Παυσίκακε, λαμπρέ Ιεράρχα, ιατρέ ταχινέ ασθενών ο παρέχων πάσιν αμισθί, Άγιε, ιάσεις τοις κραυγάζουσι ψυχής εν κατανύξει ταύτα˙

Χαίρε, ο γόνος της Απαμείας˙

Χαίρε, το εύχος της Βιθυνίας.

Χαίρε, ιατήρ Μαυρικίου του άνακτος˙

Χαίρε, ο λυτήρ του ποιμνίου κακότητος.

Χαίρε, μύστης ιερώτατος των Συννάδων των κλεινών˙

Χαίρε, θύτης ενθεώτατος των ελλόγων σου αμνών.

Χαίρε, ο θεραπεύων των βροτών ασθενείας˙

Χαίρε, ο καταυγάζων τας εν σκότει καρδίας.

Χαίρε, πολλών θαυμάτων ο πρόξενος˙

Χαίρε, λαμπρών αγώνων ο πρόβολος.

Χαίρε, πτωχείαν Χριστού αγαπήσας˙

Χαίρε, ανδρείαν ψυχής επιδείξας.

**Χαίροις, μάκαρ Παυσίκακε.**

**Και αναγιγνώσκεται το Μηνολόγιον της ημέρας, ήτοι της ΙΓ’ Μαΐου˙ είτα λέγομεν˙**

Τη αυτή ημέρα μνήμη του Οσίου και Θεοφόρου Πατρός ημών Παυσικάκου, Επισκόπου Συννάδων, του ιαματικού.

**Στίχοι.**

Έπαυσας, Παυσίκακε, νοσούντων άλγη φαρμάκω ευχών σου, αρχιθύτα Συννάδων.

**Συναξάριον.**

Ο Όσιος και Θεοφόρος Πατήρ ημών Παυσίκακος ην εξ Απαμείας της εν Βιθυνία υιός επισήμων και ευγενών γονέων και ιατρός την τέχνην περιερχόμενος τας πόλεις και τας κώμας και αναργύρως ιώμενος τους αλγεινώς νοσούντας. Ων ανυποκρίτως ευσεβής αφιέρωσεν εαυτόν τω Κυρίω και ακολούθησε μοναχικαίας τρίβοις διαπρέψας επ’ αρετή. Μαθών περί αυτού Κυριακός, ο Πατριάρχης Κωνσταντινουπόλεως, ανέδειξεν αυτόν Επίσκοπον Συννάδων επί βασιλείας Μαυρικίου (582 – 602), ον και εθεράπευσεν εξ ανιάτου νοσήματος και ου το λαβών χρυσίον ως αντίδωρον της αυτού θεραπείας διένειμε τοις πτωχοίς. Καλώς και θεοφιλώς ποιμάνας την λογικήν αυτού αγέλην εκοιμήθη εν βαθυτάτω γήρα πολλούς ιώμενος.

Ταις αυτού αγίαις πρεσβείαις, Χριστέ, ο Θεός, ελέησον και σώσον ημάς. Αμήν.

**Ωδή ζ’. Ουκ ελάτρευσαν.**

Γέρας τίμιον, Παυσίκακε, της Χάριτος του Θείου Πνεύματος σης εναρέτου ζωής αγώσι καθήδυνας Χριστόν τους σέβοντας, πάσης κτίσεως τον Λυτρωτήν και Κύριον και σεπτόν αγωνοθέτην.

Υπερένδοξε Παυσίκακε, τιμώμέν σε ως ολετήριον ασθενειών χαλεπών και στήριγμα άσειστον ελλόγου ποίμνης σου, εν στενώσεσι της κλονουμένης, πάντιμε Ιεράρχα των Συννάδων.

Ρουν, Παυσίκακε, κακότητος κατέπαυσας σω παραδείγματι των λογικών σου αμνών και λόγοις πανσόφοις σου, θεομακάριστε, και τοις νάμασι των σων ευχών ιάτρευσας προς Θεόν αυτών τας νόσους.

**Θεοτοκίον.**

Οδηγήτρια σων δούλων, Μητροπάρθενε, προς τα σκηνώματα των ουρανών απλανές, κατεύθυνον άπαντας σε μεγαλύνοντας προς μετάνοιαν και αρετής απόκτησιν, Κεχαριτωμένη Μήτερ.

**Ωδή η’. Παίδας ευαγείς.**

Νυν σε ως ανάργυρον τιμώμεν, Παυσίκακε, ιατρόν και μεγαλύνομεν νυχθημέρους πόνους σου αναγκών προς κάλυψιν της λογικής αγέλης σου, καταφευγούσης σοι εν βίου συμφοραίς, δυσθυμία, θλίψει, ασθενείας και πάση περιστάσει.

Μέμνησο των σε μακαριζόντων Παυσίκακε, Ιεράρχα οσιώτατε των Συννάδων, άπαντες πόθω δυσωπούμέν σε, και σε σπεύδομεν αείποτε ση Θεία Χάριτι εν νόσοις αλγεινοίς και κινδύνοις, θλίψεσι και δίναις βιοτικαίς, τρισμάκαρ.

Εύχου υπέρ πάντων υμνητών σου, Παυσίκακε, Ιεράρχα ενθεώτατε, ιατρέ ανάργυρε ασθενών και πρόμαχε των εν δεινοίς και θλίψεσι, Συννάδων Πρόεδρε, και άνωθεν ευλόγει και ρύου πάσης δυσθυμίας τους μακαρίζοντάς σε.

**Θεοτοκίον.**

Λείριον ευώδες παρθενίας και κύμινον της αγνότητος πανεύοσμον, Παναγία Δέσποινα, εκτενώς υμνούμέν σε οι Παυσικάκου σκάμματα νυν μεγαλύνοντες, δοξάσαντος Υιόν σου τον Θείον ποιμασίας τρόποις και θαυμασίων πλήθει.

**Ωδή θ’. Άπας γηγενής.**

Παύσον των βροτών κακίαν, Παυσίκακε, δυνάμει θεία σου και τα ασθενήματα των σοι σπευδόντων τα δυσαχθέστατα, ως ιατρός ανάργυρος, σεπτέ Επίσκοπε των Συννάδων, ο οικών συν τάγμασι νυν αγίων αγγέλων, φωτόλαμπρε.

Ως θαυματουργόν τιμώντες, Παυσίκακε, σε αρχιποίμενα των Συννάδων, μέλπομεν ποιμαντικούς σου αγώνας, Όσιε, προς σωτηρίαν ποίμνης σου, ην καθωδήγησας προς λειμώνας ευανθείς πανίερε, τους εν πόλω αλήκτου τερπνότητος.

Χαίρε, ιατρέ νοσούντων, Παυσίκακε, χαίρε, αλάνθαστε οδηγέ της ποίμνης σου προς ουρανίους σκηνάς, μακάριε, χαίρε, λυτήρ κακότητος βροτών και χείμαρρε της αγάπης, πάτερ ευσυμπάθητε, εαυτόν ο κενώσας τοις κάμνουσι.

**Θεοτοκίον.**

Μήτερ του Θεού, σεμνή αειπάρθενε, του Λόγου σκήνωμα, χαίρε, Θείας Χάριτος του Παρακλήτου τερπνόν αλάβαστρον, χαίρε, πιστών προσφύγιον εν περιστάσεσι, Παυσικάκου Ιεράρχου κλέϊσμα των Συννάδωνκαι θείον αγλάϊσμα.

**Εξαποστειλάριον. Γυναίκες ακουτίσθητε.**

Ιεραρχών ωράϊσμα, Συννάδων μέγα κλέϊσμα, των ιατρών αναργύρως τοις ασθνεούσιν ιάσεις διδόντων, πάτερ Όσιε, θεοειδές Παυσίκακε, Κυρίω ευηρέστησας ση ακραιφνεί πολιτεία και προς πιστούς συμπαθεία.

**Θεοτοκίον.**

Της σωτηρίας πρόξενε ανθρώπων, Μητροπάρθενε, δέξαι ημών ικεσίας, μεγαλυνόντων σε πόθω, και πέμψον πάσιν άνωθεν τους οικτιρμούς του Τόκου σου τους αμετρήτους, Δέσποινα, και του απείρου ελέους τους οχετούς, Θεοτόκε.

**Εις τους Αίνους ιστώμεν στίχους δ’ και ψάλλομεν τα εξής Προσόμοια˙**

**Ήχος πλ. δ’. Ω του παραδόξου θαύματος!**

Χαίρε, θαυμαστέ Παυσίκακε, Ιεραρχών καλλονή, ο κοσμήσας τα Σύνναδα τη ποιμαντορία σου, ευποιΐας σου πράξεσιν, αγαθωσύνη και αντιλήψει σου προς τους αλγούντας και χρείαν έχοντας, χαίρε, ο άμισθος ιατρός, πανόσιε, των ασθενών, χαίρε, Θείας Χάριτος ταμείον άσυλον.

Χαίρε, θεαυγές Παυσίκακε, της Απαμείας βλαστέ, Βιθυνίας ωράϊσμα, Εκκλησίας σέμνωμα και αγάπης εκτύπωμα, ο θεραπεύων πιστών νοσήματα, των προστρεχόντων ση Θεία Χάριτι, χαίρε, του άνακτος Μαυρικίου, πάντιμε, ο ιατήρ, χαίρε, των τιμώντων σε προστάτης άγρυπνος.

Χαίρε, παμφαές, Παυσίκακε φωστήρ πτωχείας Χριστού, εκ νεότητος πένητας και πτωχούς εξ όλης σου αγαπήσας, θεσπέσιε, καρδίας, άστρον φωτολαμπέστατον της ευποιΐας και αντιλήψεως προς ποίμνην έλλογον των Συννάδων, άγρυπνος ήσπερ ποιμήν, μάκαρ, εχρημάτισας, φιλανθρωπότατε.

Χαίρε, ο το αντιμίσθιον της υπό σου θαυμαστής θεραπείας του άνακτος Μαυρικίου, όλβιε, ευγνωμόνως ο έδωκε τη χάριτί σου αυτός, μακάριε, εκδαπανήσας τοις χρείαν έχουσι, στένουσι, κάμνουσιν, ασθενούσιν άρνασι παναλγεινώς λογικοίς και άπασι πτωχοίς, Παυσίκακε.

**Δόξα. Ήχος πλ. α’.**

Των σημειοφόρων ιεραρχών ακροθίνιον, χάριν λαβόντων θεραπεύειν ασθενείας, Παυσίκακον, Συννάδων το έμψυχον σεμνολόγημα, πανευλαβώς τιμήσωμεν ψάλλοντες˙

Ο ουρανόθεν δαψιλώς λαβών την χάριν των ιάσεων και θεραπεύσας πάντας τους αλγεινώς νοσούντας, επάκουσον και ημών δεομένων σου και κούφισον τας αλγηδόνας των μακαριζόντων σε.

**Και νυν. Θεοτοκίον.**

Μακαρίζομέν σε, Θεοτόκε Παρθένε…

**Δοξολογία Μεγάλη και Απόλυσις.**

**Εν τη Λειτουργία.**

**Τα Τυπικά, οι Μακαρισμοί και εκ του Κανόνος του Ιεράρχου η γ’ και η στ’ ωδή.**

**Απόστολον και Ευαγγέλιον ζήτει του Αγίου Σπυρίδωνος τη ΙΒ’΄Δεκεμβρίου.**

**Κοινωνικόν.** Εις μνημόσυνον αιώνιον.

**Μεγαλυνάριον.**

Χαίροις, ιαμάτων ο ποταμός, Πρόεδρε Συννάδων, Απαμείας θείε βλαστέ και της Εκκλησίας, Παυσίκακε θεόφρον, το καύχημα το μέγα και αγαλλίαμα.

**Τρισσεύον Κύριε Ελέησον Λιτής Αγίου Όρους.**

Παύσον την κακότητα \* χοϊκών, Παυσίκακε, \* σων χειρί δεήσεων.

**Δίστιχον.**

Παυσίκακον ιαματικόν ύμνησεν

Αθανασίου οτρύνσει Χαραλάμπης.

**ΤΕΛΟΣ ΚΑΙ ΔΟΞΑ**

**ΤΩ ΜΟΝΩ ΑΛΗΘΙΝΩ ΘΕΩ ΗΜΩΝ.**